Решение на Общия съд от 5 май 2021 г. — Falqui/Парламент
(Дело T-695/19)1
(Институционално право — Единен статут на членовете на Европейския парламент — Членове на Европейския парламент, избрани в италиански избирателни райони —Приемане от Ufficio di Presidenza della Camera dei deputati (Председателско бюро на Камарата на депутатите, Италия) на Решение № 14/2018 относно пенсиите — Промяна на размера на пенсиите на италианските национални депутати — Съответно изменение от страна на Европейския парламент на размера на пенсиите на някои избрани в Италия бивши членове на Европейския парламент — Придобити права — Правна сигурност — Оправдани правни очаквания — Пропорционалност)
Език на производството: италиански
Страни
Жалбоподател: Enrico Falqui (Флоренция, Италия) (представители: F. Sorrentino и A. Sandulli, адвокати)
Ответник: Европейски парламент (представители: S. Seyr и S. Alves)
Предмет
Искане на основание член 263 ДФЕС за отмяна, първо, на меморандума от 8 юли 2019 г. на Европейския парламент относно преизчисляване на получаваната от жалбоподателя пенсия след влизането в сила на 1 януари 2019 г. на Решение № 14/2018 на Ufficio di Presidenza della Camera dei deputati (Председателско бюро на Камарата на депутатите), второ, на меморандума от 11 април 2019 г. на началника на отдел „Възнаграждения и социалноосигурителни права на членовете на ЕП“ в генерална дирекция „Финанси“ на Европейския парламент за получаваните от жалбоподателя пенсии след влизането в сила на 1 януари 2019 г. на решение № 14/2018 на Ufficio di Presidenza della Camera dei deputati (Председателско бюро на Камарата на депутатите), и трето, на становище SJ-0836/18 на правната служба на Европейския парламент от 11 януари 2019 г.
Диспозитив
Отхвърля жалбата.
Г-н Enrico Falqui понася, наред с направените от него съдебни разноски, и съдебните разноски на Европейския парламент.
____________
1     ОВ C 406, 2.12.2019 г.